གྱི་མཛད་པ་ཡང་དག་པར་བསྟན་ཏེ་ལུས་ཅན་རྣམས་སྨིན་གྲོལ་གྱི་ལམ་བཟང་པོ་ལ་འགོད་པར་མཛད་ཅིང་། རྒྱལ་བ་ཉི་མའི་གཉེན་ཆོས་ཀྱི་དབྱིངས་སུ་གཟིམས་པའི་ཚུལ་བསྟན་པའི་རྗེས་སུ་རྒྱ་གར་འཕགས་པའི་ཡུལ་དུ་ཆོ་འཕྲུལ་གྱི་མཆོད་པའི་སྲོལ་ཆེས་ཆེར་དར་ཞིང་། དེའི་རྗེས་སུ་གངས་ཅན་གྱི་ལྗོངས་འདིར་ཡང་ཆོས་རྒྱལ་དང་། ལོ་པཎ་རྣམས་ཀྱི་སྐུ་དྲིན་ལས་སོ་སོའི་བསྟི་གནས་སུ་དུས་མཆོད་མཛད་པ་མཐའ་ཡས་པ་བྱུང་ཡང་གཙོ་བོར་གྱུར་པ་ནི། རྗེ་བླ་མ་ཁམས་གསུམ་ཆོས་ཀྱི་རྒྱལ་པོ་བཙོང་ཁ་པ་ཆེན་པོ་ཡིན་ཏེ། བཀའ་ཆེམས་བཀའ་ཁོལ་མར། དེ་ནས་ཁྱད་པར་བསྙེན་བཀུར་ཆེར་མཛད་པ། །དགེ་སློང་བྱང་སེམས་ཤར་ཕྱོགས་སྐུ་འཁྲུངས་པ། །གསང་སྔགས་འཆང་ཞིང་རྣལ་འབྱོར་ཆེན་པོ་ནི། །སྙིང་པོའི་མཐའ་ཅན་སྐྱེས་ཆེན་དམ་པས་ནི། །ཞལ་ཡང་བསྒྱུར་ཞིང་བསྙེན་བཀུར་དམ་པ་མཛད། །དེ་ལ་བསྙེན་བཀུར་ཆེར་བྱེད་དེ་དག་ནི། །འཕགས་པའི་གང་ཟག་དགེ་སྦྱོང་ཤ་སྟག་གོ །ཞེས་གསུངས་པ་ལྟར། རྗེ་བླ་མ་བཙོང་ཁ་བ་ཆེན་པོ་དགུང་ལོ་ང་གསུམ་བཞེས་པའི་དུས་སུ་ལྷ་ལྡན་སྤྲུལ་པའི་གཙུག་ལག་ཁང་དུ་ཇོ་བོ་ཤཱཀྱ་མུ་ནེས་གཙོ་མཛད་པའི་རྟེན་ཁྱད་པར་ཅན་གྱི་དྲུང་དུ་མཆོད་པ་རྒྱ་ཆེན་པོ་ཕུལ་ཏེ་དགེ་འདུན་ཁྲི་ཕྲག་ལྷག་དང་བཅས་པས་ལྷ་ས་སྨོན་ལམ་ཆེན་མོར་གྲགས་པའི་ཆོ་འཕྲུལ་མཆོད་པ་མཛད་ཅིང་། དེ་ལ་བརྟེན་ནས་དབུས་གཙང་། མངའ་རིས། བར་ཁམས། མདོ་སྨད། སོག་ཡུལ་རྣམས་སུ་དར་ཞིང་རྒྱས་པར་གྱུར་པ་ལས་ཆོས་སྡེ་ཆེན་པོ་འདིར་ཡང་རང་ཅག་རྣམས་ཀྱི་འདྲེན་མཆོག་དམ་པ། གངས་ཅན་མཁས་གྲུབ་ཀུན་གྱི་གཙུག་རྒྱན། ཀུན་མཁྱེན་བླ་མ་འཇམ་དབྱངས་བཞད་པའི་རྡོ་རྗེ་ཞེས་མཚན་ཡོངས་སུ་གྲགས་པ་དེ་ཉིད་ཀྱིས་དགུང་ལོ་རེ་གཉིས་བཞེས་པ་ས་མོ་གླང་གི་ལོར་དགོན་པ་གསར་བསྐྲུན་གྱི་མགོ་བརྩམས། ལྕགས་སྟག་གི་ལོར་གྲྭ་བ་སུམ་བརྒྱ་ལྷག་ཙམ་འདུས་ནས་གྲྭ་ཚང་གསར་དུ་བཙུགས། དགུང་ལོ་རེ་བཞི་པ་ལྕགས་ཡོས་ཀྱི་ལོར་རྗེ་རིན་པོ་ཆེའི་གསུང་ལྟར་འདོན་ཆ་དང་ཕྱག་ལེན་རྣམ་པར་དག་པའི་སྒོ་ནས་ཆོ་འཕྲུལ་གྱི་སྨོན་ལམ་ཆེན་མོ་གསར་དུ་བཙུགས་ནས་བསྟན་འགྲོའི་ཕན་བདེ་གོང་འཕེལ་དུ་མཛད་པའི་ཕྱག་སྲོལ་བཟང་པོ་ད་ལྟའི་བར་དུ་མ་ཉམས་པར་ཡོད་པ་འདི་ཡིན་ནོ། །དེས་ན་འདིར་དགེ་འདུན་རྣམས་ཀྱིས་སྨོན་ལམ་གྱི་སྐབས་སུ་ཉམས་སུ་བླང་བྱའི་སྒྲིགས་ལམ་ཀུན་སྤྱོད་ཀྱི་རིམ་པ་འགོད་པ་ལ། དེ་ཡང་ཧོར་ཟླ་དང་པོའི་ཚེས་གསུམ་གྱི་ཞོག་ཁ་དཀོན་གཉེར་ཆེན་མོས་དོ་དམ་བྱས་ཏེ་འདུ་ཁང་ནང་དུ་གད་དར་དང་། མཆོད་རྫས་གསར་བ་རྣམས་ཀྱང་ལེགས་པར་བཀྲམ། དེ་ནས་བླ་བྲང་ཆེན་མོ། སྤྱི་པ། སྦྱིན་བདག་བཅས་ཀྱིས་ཞལ་ཟས་རྒྱ་མཚོ་མ་རྒྱུ་དང་བཟོ་དབྱིབས་བཀོད་པ་སོགས་ཕུན་སུམ་ཚོགས་པ་དང་། གཞན་ཡང་མཆོད་པའི་ཡོ་བྱད་མཐའ་ཡས་པ་འདུ་བྱ། དེ་ནས་ལས་སྣེ་རྣམས་སྐུ་མདུན་དུ་མཇལ་ཏེ་གསུང་ཆོས་དང་སྨོན་ལམ་གྱི་སྙན་གསན་ཕུལ། ཕྱི་དྲོ་དགོང་ཇ་བཏང་ནས་གྲལ་འཛིན་བྱེད། གྲལ་འགྲིག་ཚར་བ་དང་། དབུ་མཛད་ཀྱིས་ས་གསུམ་མའི་མགོ་བསྐུལ་ཏེ་ཚང་མས་མགྲིན་གཅིག་དབྱངས་གཅིག་གིས་གསུང་། མང་ཇ་དང་པོ་བཏང་བའི་མཇུག་ཏུ་དགེ་བསྐོས་ཀྱིས་ཚོགས་གཏམ་གཏོང་། ས་གསུམ་མའི་འཕྲོ། ཡོན་ཚོགས་མ། དྲུག་ཅུ་པ་རྒྱས་པ། གཏོར་བསྔོས་གདངས་དང་བཅས་པ་གསུང་། དགོང་ཇ་གྲོལ་ནས་མིང་བཏགས་པ་རྣམས་ཀྱིས་ཁྲི་རིན་པོ་ཆེར་གཞུང་འབུལ་དགོས། ཚེས་བཞིའི་ཞོག་ཁ་མང་ཇ་དཀྱུས་ལྟར་གཏོང་ཞིང་མང་ཇ་དང་པོ་ནས་བཟུང་མིང་བཏགས་པ་རྣམས་ཀྱིས་བཤད་པ་རྒྱག །དེ་ཡང་དང་པོས་བཤད་ཆེན་ཕར་ཕྱིན་སྐབས་དང་པོ་དང་རྣམ་འགྲེལ་ལེའུ་དང་པོ། བཤད་ཆུང་མཛོད། གཉིས་པས་བཤད་ཆེན་སྐབས་གཉིས་པ་དང་ལེའུ་གཉིས་པ། བཤད་ཆུང་མདོ་རྩ་བ། གསུམ་པས་བཤད་ཆེན་སྐབས་བཞི་པ་དང་ལེའུ་གསུམ་པ། བཤད་ཆུང་དབུ་མ་འཇུག་པ། བཞི་པས་བཤད་ཆེན་སྐབས་བརྒྱད་པ་དང་རྣམ་འགྲེལ་ལེའུ་བཞི་པ། བཤད་ཆུང་ལམ་རིམ་དང་དྲང་ངེས་རྣམ་འབྱེད་གང་རིགས། བཤད་ཆེན་རྣམས་ལོ་རེས་མོས་བྱ། སྔགས་རམ་པ་ཡོད་ཚེ་རྒྱུད་པ་ཡིན་ན་བཤད་ཆེན་གསང་འདུས། བཤད་ཆུང་བདེ་མཆོག །དུས་འཁོར་པས་བཤད་ཆེན་དུས་འཁོར་བསྡུས་རྒྱུད། བཤད་ཆུང་ཀུན་རིག་ཊཱིཀ་ཆུང་ལ་བྱེད། གྲྭ་སྐོར་བ་དང་མཆོད་དབྱངས་པ་རྣམས་སྨོན་ལམ་གྱི་རིང་ཚོགས་ཐེབས་གཅིག་ལ་ཡང་མ་ཆག་པར་ཡོང་དགོས། ཞོག་ཇ་གྲོལ་ནས་དུང་བརྡ་རིམ་པ་གསུམ་གཏོང་ཞིང་། དང་པོ་བཏང་བ་དང་གྲྭ་སྐོར་བ་རྣམས་འདུས་ཏེ་དམ་བཅའ་བཙུགས། སྐབས་སུ་གང་བབས་ཀྱི་དམ་བཅའ་བས་ལན་གཏོང་བ་མ་གཏོགས་གཞན་པས་ལན་མི་གཏོང་། རིགས་ལུང་གཏོང་མཁན་རྣམས་ཀྱིས་ཀྱང་སླ་ཆོས་སུ་མ་སོང་བར་རིགས་ལུང་སྤྲོ་སེང་ངེ་བ་གཏོང་དགོས་ཤིང་། གཉི་ཀས་ཀྱང་བསྟན་པའི་དམིགས་རྐྱེན་ལ་གང་ཕན་བྱེད། དུང་བརྡ་གཉིས་པ་བཏང་བའི་ཚེ་གྲྭ་མང་ཕལ་ཆེར་འཛོམ་པ་བྱེད། གསུམ་པའི་ཚེ་གྲྭ་བ་གཅིག་ཀྱང་མ་ལུས་པར་འཚོགས་དགོས། གུང་ཚིགས་ཀྱི་ཚོགས་སུ་ཆོས་སྤྱོད་སོགས་ཞལ་འདོན་གང་གསུང་ཡང་དབུ་མཛད་དང་བསྟུན་ནས་སྐད་གྲྭ་བ་རྣམས་ཀྱིས་གཞི་བཟུང་། མཐའ་དབུས་མེད་པར་གསུང་དགོས་པ་སྨོན་ལམ་མ་གྲོལ་གྱི་བར་དུ་འདྲ་བས་དགེ་བསྐོས་ཀྱིས་ཁུར་ལེན་བྱེད། མང་ཇ་དང་པོ་བཏང་འཕྲལ་མཆོད་རྫས་ཐོགས་པ་རྣམས་ཀྱིས་འདུ་ཁང་ལ་སྐོར་བ་ལན་གསུམ་བྱེད་ཅིང་ཁྲལ་ཆོས་དང་རྩེད་མོའི་རྣམ་པར་མ་སོང་བ་བྱེད། ཕྱོགས་གཏོར་འབུལ་མི་རྣམས་ལ་བརྡ་སྤྲོད། མང་ཇ་གྲོལ་འཕྲལ་སྨོན་ལམ་གྱི་དུང་བརྡ་གསུམ་རིམ་པར་གཏོང་ཞིང་། དང་པོའི་ཚེ་གྲྭ་སྐོར་བ་རྣམས་འདུ། གཉིས་པའི་ཚེ་དམ་བཅའ་འཛུགས། གསུམ་པ་བཏང་བ་དང་ཚོགས་ཆེན་དགེ་བསྐོས་དང་སྤྱི་སོའི་གཉེར་པ་གཉིས་ཀྱིས་སྨོན་ལམ་མཁན་པོ་གདན་དྲངས། དེའི་ཚེ་དམིགས་བརྩེ་མའི་འབྲས་ལྟ་(རྟ)གཏོང་། དེ་ནས་ལེགས་བྲིས་མ། སྐབས་གསུམ་པ། བྱམས་སྨོན་དང་། ཐོག་མཐའ་བར་གཉིས་རེས་མོས་བྱ། དེ་ནས་མཆོད་དབྱངས་པ་རྣམས་ལངས་ནས་སྙན་གསན་ནས་བཟུང་མཆོད་དབྱངས་ཀྱི་བར་མ་ཉམས་པ་བྱེད། ཉིན་དང་པོ་ལ་མཆོད་དབྱངས་ཚར་བཅུ་གསུམ། དེ་ནས་ལྔའི་བར་དུ་རིམ་གྱིས་ཕྲི། ལྔ་ནས་བཅུ་གསུམ་གྱི་བར་རིམ་གྱིས་སྤར། དེང་ནས་མ། ས་གཞི་མ། ལྟུང་བཤགས་རྣམས་དཀྱུས་ལྟར་བྱ། མཁན་པོ་ནས་དཀར་གཏོར་གསུང་། གསང་བའི་རྣམ་ཐར་གཉིས་རེས་མོས། ཡོན་ཏན་གཞིར་གྱུར་མ་རྣམས་གསུང་། དེ་ནས་སྤྱིའི་བསྔོ་བ་དང་། བསྟན་འབར་མ། བདེ་བ་ཅན་གྱི་སྨོན་ལམ་དང་བཅས་གསུང་། མཇུག་ཏུ་ཤིས་བརྗོད་དང་དམིགས་བརྩེ་མ་རྒྱང་འཐེན་བྱ། དགོང་ཇ་ལ་སེང་གདོང་མའི་དགུ་བཟློག །དྲུག་ཅུ་པ་རྒྱས་པ་སོགས་དཀྱུས་ལྟར་གཏོང་། ཚོགས་གྲོལ་ནས་གྲྭ་སྐོར་བ་རྣམས་ཀྱིས་དམ་བཅའ་འཛུགས། དམ་བཅའི་ཡུན་རིང་ཐུང་གཞུང་ལས་པས་ཚོད་འཛིན་ཅིང་། གྲྭ་མང་དམ་བཅར་འདུག་དགོས་པའི་ཁུར་ལེན་ཆབ་བཏེག་མས་བྱེད། ཕྱོགས་གཏོར་ཡང་སྔར་གྱི་ཕྱག་སྲོལ་གང་ཡོད་ལྟར་གཏོང་། ཚེས་ལྔའི་ཞོག་ཁའི་ཚོགས་ནས་དམ་བཅའ་བཙུགས་པའི་བར་སྔ་མ་དང་འདྲ་ཞིང་། དུང་བརྡ་གཉིས་པའི་ཚེ་ཚོགས་ཆེན་དགེ་བསྐོས་དང་གཉེར་བ། སྦྱིན་བདག་བཅས་སྤོས་སྣར་འགྲོ། དུང་གསུམ་པ་བཏང་འཕྲལ་གསུང་ཆོས་མཁན་པོ་གདན་དྲངས། དམིགས་བརྩེ་མའི་འབྲས་ལྟ་(རྟ)གཏོང་། དེ་ནས་ཤེར་སྙིང་བདུད་བཟློག་མཎྜལ་རྣམས་དཀྱུས་ལྟར་བཏང་ནས། གུས་འདུད་དང་བཅས་སྐྱེས་རབས་སོ་བཞི་པ་སོགས་གཞུང་ཆེན་གསུམ་གྱི་གསུང་བཤད་རྒྱས་པར་སྩལ། དམིགས་བརྩེ་མ་བཏང་བའི་རྗེས་སུ་བཤད་པ་རྒྱས་བསྡུས་སྐབས་དང་སྦྱར་ཏེ་མཚམས་བྱེད། སྨོན་ལམ་དང་གསུང་ཆོས་ཀྱི་སྐབས་སུ་ནང་རིམ་དུ་གྲྭ་བ་བགྲེས་པ་རྣམས་དང་། དེའི་ཕྱི་རོལ་ཏུ་གཞོན་པ་བཅས་རྒན་གཞོན་གྱི་བབས་དང་བསྟུན་ནས་བཞུགས་པ་མ་གཏོགས། གྲྭ་བ་གཞོན་པ་རྣམས་རྒན་པའི་གོང་དུ་མི་འཚངས། རྒན་པ་རྣམས་གཞོན་པའི་མཐའ་ལོགས་སུ་མི་འགྲོ། ཕྱོགས་ནས་འོངས་པའི་མཇལ་བ་སྐྱ་སེར་སུ་ཡིན་ཀྱང་དགེ་འདུན་འཚོགས་པའི་ནང་དུ་མི་སྡོད་པའི་ཁུར་ལེན་དགེ་བསྐོས་ཆབ་བཏེག་མ་དགེ་གཡོག་རྣམས་ཀྱིས་བྱེད། གྲྭ་བ་རྒན་གཞོན་ཆེ་ཆུང་གང་ཡིན་ཀྱང་དོན་མེད་ཀྱི་གཡེང་བའི་དབང་དུ་མ་སོང་བར་དུས་ཆེན་གྱི་ཕན་ཡོན་དང་། འདི་ཕྱིའི་ཚོགས་གསོག་སྒྲིབ་སྦྱོང་བསམ་ནས་ཚོགས་དང་གསུང་ཆོས་སྨོན་ལམ་རྣམས་ལ་མ་ཆག་པ་བྱེད། ཞལ་འདོན་གྱི་སྐོར་ཕལ་ཆེར་དཀྱུས་དང་འདྲ་ཞིང་། དམིགས་བསལ་ཚེས་ལྔ་དང་། བཅུ་དང་། བཅུ་གསུམ་རྣམས་ལ་དགོང་ཇར་ལྷ་བཅུ་གསུམ་མ་འདོན། གྲྭ་སྐོར་བ་རྣམས་ཀྱིས་ཚེས་བཅུ་གཅིག་དང་བཅུ་གཉིས་གང་རིགས་ལ་མགོ་བརྩམས་ནས་ཚོགས་ཐེབས་རེར་སྦྱོར་འགོད་རྒྱས་པ་བྱེད། བཅུ་གསུམ་གྱི་ཉིན་མཆོད་རྫས་ཀྱི་རྣམ་གྲངས་དུ་མ་དང་བཅས་གོས་སྐུ་ཆེན་མོ་གདན་དྲངས་ཏེ་བཤམས་ཤིང་དགེ་འདུན་པ་རྣམས་འཚོགས་ལུགས་སོགས་དགེ་བསྐོས་ཀྱིས་ལྟ་རྟོག་བྱེད། ཁྲུས་གསོལ་བསྡུས་པ། ཆོས་སྤྱོད་སྨོན་ལམ་བསྟན་འབར་མ་བཅས་འདོན། བཅུ་བཞིའི་ཉིན་འཆམ་ཡོད་ཚེ་སྔ་འཚོགས་བྱས་ཏེ་གཏོར་རྒྱག་བྱེད། ཚེས་པ་དགུ་ནས་བཟུང་བཅོ་ལྔ་བར་དུ་བླ་མ་མ་ཎི་པས་སྐོར་ལམ་དུ་བློ་སྦྱོང་རྣམ་ཐར་ཅི་རིགས་ཀྱི་མ་ཎི་བསྐུལ་ཞིང་། དད་ལྡན་གྱི་སྐྱེ་བོ་ཕོ་མོ་རྣམས་དགེ་བའི་ལམ་དུ་འགོད་ཅི་ཐུབ་བྱེད། བཅོ་ལྔའི་ཉིན་ཞོག་ཁའི་མང་ཇ་གྲོལ་འཕྲལ་དུ་བསླབ་པ་གསུམ་གོང་ནས་གོང་དུ་འཕེལ་བའི་སླད་དུ་གསོ་སྦྱོང་བྱེད། དེ་ནས་གསུང་ཆོས་ལ་འཚོགས་ནས་བཤད་པ་མདོར་བསྡུས་ཙམ་བྱས་ཏེ་དགེ་བསྐུལ་གྱི་ཆེད་དུ་མ་ཎི་བསྐུལ། གཏང་རག་གི་མཎྜལ་སོགས་དཀྱུས་ལྟར་བྱ། བཅོ་ལྔའི་མཆོད་པའི་སྐབས་སུ་དགོང་མོ་འདུ་ཁང་གི་མཐའ་སྐོར་དུ་ཞལ་ཟས་རྒྱ་མཚོ་མ་དང་། གཞན་ཡང་མཆོད་པའི་ཡོ་བྱད་སྣ་ཚོགས་པ་བཀོད་པ་ལེགས་པར་བཤམས་པའི་སྲོལ་སྔར་བཙུགས་ཡོད་པ་ལྟར། སོ་སོ་ནས་ཁྲལ་ཆོས་སུ་མ་སོང་བར་དད་པས་ཀུན་ནས་བསླངས་ཏེ་མཆོད་པ་ཇེ་རྒྱས་སུ་འགྲོ་བའི་ཐབས་ལ་འབད་ཅིང་། དགེ་བསྐོས་དང་ཚོགས་འདུ་བས་ལྟ་རྟོག་བྱེད། བཅུ་དྲུག་གི་ཞོག་ཁ་དགེ་སློང་རྣམས་ཀྱིས་ཆོས་གོས་གསུམ་དང་། དགེ་ཚུལ་གྱིས་ཆོས་གོས་ཞྭ་མོ་གྱོན་པ་དང་བཅས་སེར་སྦྲེང་བྱས་ཏེ་བྱམས་པ་གདན་འདྲེན་བྱེད་ཅིང་མཆོད་དབྱངས་པ་རྣམས་ཀྱིས་ཕྱོགས་བཞིར་ཁྲུས་གསོལ་བསྡུས་པ། བསྟན་འབར་མ་བཅས་འདོན། གུང་ཚིགས་གྲོལ་ནས་སྨོན་ལམ་རྒྱས་པ་བྱེད། དེ་ལྟ་བུའི་དུས་ཆེན་འདི་ལ་དགེ་བ་གང་བྱས་འགྱུར་ཤིན་ཏུ་ཆེ་སྟེ། པཎ་ཆེན་ཤཱཀྱ་ཤྲཱིས། དུས་ཆེན་བཞི་དང་ཐ་མལ་བའི། །ཁྱད་པར་སིལ་བུ་མྱང་འདས་ལས། །ས་ཡ་ཕྲག་བརྒྱའི་འགྱུར་དུ་གསུང་། །ཉི་མ་གཟའ་ཡིས་ཟིན་པའི་དུས། །བྱེ་བ་ཕྲག་ནི་འབུམ་འགྱུར་རོ། །ཟླ་བ་བྱེ་བ་བདུན་འགྱུར་རོ། །དུས་ཆེན་བཞི་དང་བདུན་འགྱུར་རོ། །དེ་དག་བསོད་ནམས་ཁྱད་པར་འཕགས། །ཞེས་དང་། ཐམས་ཅད་མཁྱེན་པ་དགེ་འདུན་གྲུབ་ཀྱིས། བཟང་པོའི་དུས་ཆེན་དེ་དག་རྣམས་ལ་ནི། །ཡིད་ཆེས་རྙེད་པས་དགེ་བ་གང་བསྒྲུབས་དེ། །བྱེ་བ་བརྒྱ་ཡི་འགྱུར་དུ་མདོ་ལས་གསུངས། །དེ་ཕྱིར་དགེ་བ་བསྒྲུབ་ལ་བརྩོན་པར་མཛོད། །ཅེས་དང་། ལུང་རིགས་གཏེར་མཛོད་ལས། དེ་ལྟར་དུས་ཆེན་རྣམ་བཞི་ལ། །དགེ་བ་ཅུང་ཟད་བགྱིས་པ་རྣམས། །ས་ཡ་ཕྲག་བརྒྱའི་འགྱུར་དུ་འགྱུར། །དེ་དག་ཞིབ་ཏུ་བརྩིས་གྱུར་ན། །ལྷག་བསམ་དག་པས་ནས་ཕུལ་གང་། །སྦྱིན་པར་བཏང་ན་ནས་ཕུལ་ནི། །ས་ཡ་ཕྲག་བརྒྱ་འགྱུར་བའི་ཕྱིར། །ནས་ཁལ་བརྒྱད་འབུམ་སུམ་ཁྲི་དང་། །སུམ་སྟོང་སུམ་བརྒྱ་སུམ་ཅུ་དང་། །བྲེ་དྲུག་ཕུལ་བཞིའི་འབྲས་བུ་ནི། །འབྱུང་བར་རྒྱལ་བ་ཉིད་ཀྱིས་གསུང་། །ཞེས་གསུངས་པ་ལྟར་ཤེས་པར་བྱས་ཏེ་ཐུན་མོང་དང་ཐུན་མོང་མ་ཡིན་པའི་ཏིང་ངེ་འཛིན་བསྒོམ་པ། ཁ་འདོན་བཟླས་བརྗོད། མཆོད་པ་འབུལ་བ། ཕྱག་དང་བསྐོར་བ་བྱ་བ། སྦྱིན་པ་གཏོང་བ་སོགས་དགེ་བའི་རྩ་བ་ཅི་ནུས་སུ་སྒྲུབ་པ་ལ་འབད། སྨོན་ལམ་གྱི་སྐབས་འདིར་རྒྱ་བོད་སོག་གསུམ་གྱིས་མཚོན། འདུ་འཚོགས་ཧ་ཅང་ཆེ་ཞིང་བོར་སྟོར་ཡང་མང་པོ་འབྱུང་བར་བརྟེན། ༸བླ་བྲང་དང་སྤྱི་པ་གཉིས་ནས་གླིང་བསྲུང་རྟ་པ་བརྒྱད་བཞག་ཡོད་པ་རྣམས་ཀྱིས་དགོན་པའི་ཕྱི་ནང་གང་དུ་རྐུན་མའི་རིགས་ཡོད་མེད་ཀྱི་ལྟ་རྟོག་དང་། མཚན་མོ་ཡང་གླིང་ལ་བསྐོར་བ་བྱེད་དགོས་པའི་དོ་དམ་ཚོགས་འདུས་ཁུར་དུ་བླངས། ཚོང་ཆེ་ཆུང་གང་ཡིན་ཀྱང་ཚོང་རར་འཕུད་པ་མ་གཏོགས་ནང་ཚོང་མི་བྱེད། ཚོང་རར་ཡུལ་དུས་དང་བསྟུན་པའི་ཚོང་རྒྱག་པ་ལས་ཁ་འཐབ། ལག་འཛིངས། འཕྲོག་བཅོམ་སོགས་བྱས་མི་ཆོག་པས་དོ་དམ་གླིང་བསྲུང་བརྒྱད་དང་ཚོང་དཔོན་གྱིས་བྱེད། གྲྭ་བའི་རིགས་དགོས་པ་མེད་པར་ཚོང་རར་མི་འགྲོ་ཞིང་། གལ་ཏེ་འགྲོ་དགོས་པ་བྱུང་ཚེ་སྤྱོད་ལམ་ཚུལ་མཐུན་བྱེད་པ་མ་གཏོགས་ཁྱིམ་པ་སུན་འབྱིན་གྱི་རིགས་མི་བྱེད། སྤྱི་བླ་བྲང་སོ་སོའི་ནང་ཟན་རྣམས་ཀྱིས་བླ་དཔོན་ལ་རྒྱབ་བཅོལ་ནས་གཞན་ལ་བརྡུང་བརྡེག་འཕྲོག་བཅོམ་སོགས་དབང་ཡོད་བྱས་མི་ཆོག་ཅིང་། གལ་སྲིད་བྱེད་པ་ཤར་ཚེ་བབས་འོས་ཀྱི་རྩར་གཅོད་གཏོང་། མདོར་ན་གོང་སྨོས་ཀྱི་བླང་དོར་རྣམས་འཛོལ་བ་མེད་པར་ལྷུར་བླངས་ན་འཇིག་རྟེན་ཀུན་ཏུ་གནས་སྐབས་དང་མཐར་ཐུག་གི་བདེ་སྐྱིད་རྒྱ་ཆེན་པོ་འབྱུང་བར་འགྱུར་བ་ནི། སྤྱོད་འཇུག་ལས། འགྲོ་བའི་སྡུག་བསྔལ་སྨན་གཅིག་པུ། །བདེ་བ་ཐམས་ཅད་འབྱུང་བའི་གནས། །བསྟན་པ་རྙེད་དང་བཀུར་སྟི་དང་། །བཅས་ཏེ་ཡུན་རིང་གནས་གྱུར་ཅིག །ཅེས་གསུངས་པ་ལྟར་རོ། །
སྨྲས་པ། མཐའ་ཡས་སྐྱེ་དགུའི་བསོད་ནམས་ཞིང་གི་མཆོག །རིགས་གྲོལ་གཉིས་ལྡན་འཕགས་ཚོགས་འདུས་པའི་སྡེ། །བསླབ་གསུམ་ངུར་སྨྲིག་འོད་འཕྲེང་སྤྲོ་བ་ཡིས། །ལུས་ཅན་རྒུད་པའི་མུན་སེལ་འདི་རྨད་བྱུང་། །གང་དེས་འཁོར་ལོ་གསུམ་དང་འབྲེལ་བ་ཡི། །ཐུབ་བསྟན་རྣམ་པར་སྤེལ་བའི་སྒོ་མང་ཡང་། །ཆོ་འཕྲུལ་ཆེན་མོར་གྲགས་པའི་ཆོས་སྤྱོད་ཀྱི། །དགའ་སྟོན་འདི་ཀོ་ཐར་འདོད་ཡིད་ཀྱི་གསོས། །དེ་ཕྱིར་མི་བསྲུན་གདུལ་དཀའི་གཉིས་འཐུང་ཕལ། །བག་ཡོད་རྣལ་དུ་འགོད་ཕྱིར་ཚུལ་འདི་བཀོད། །དགེ་བས་མཁའ་ཁྱབ་འགྲོ་བའི་ཡིད་ཀྱི་མཁར། །ཆོས་སྐུའི་ཉིན་བྱེད་རྩེ་དགའ་འཛིན་གྱུར་ཅིག །ཅེས་མདོ་སྨད་བསྟན་པའི་འབྱུང་གནས་ཆོས་སྡེ་ཆེན་པོ་བཀྲ་ཤིས་འཁྱིལ་དུ་རྣམ་འདྲེན་ཟས་གཙང་སྲས་པོའི་ཆོ་འཕྲུལ་གྱི་དུས་ཆེན་སྨོན་ལམ་ཆེན་མོའི་ཚེ་དགེ་འདུན་རྣམས་ཀྱིས་ཉམས་སུ་བསྟར་བར་འོས་པའི་བཅའ་ཁྲིམས་ཀྱི་ཡི་གེ་ཤེལ་དཀར་མེ་ལོང་ཞེས་བྱ་བ་འདི་ནི། ༸ཤཱཀྱའི་བཙུན་པ་དཀོན་མཆོག་འཇིགས་མེད་དབང་པོའི་སྡེས་རྒྱལ་བ་ཞེས་པ་ཤིང་ཕོ་རྟའི་ལོ་རྒྱལ་ཟླ་བའི་དམར་ཕྱོགས་ཀྱི་ཚེས་ལ་སྦྱར་བའི་ཡི་གེ་པ་ནི་སྔགས་རམ་པ་ཆོས་འཛིན་དར་རྒྱས་སོ།། །།